Прољетни дан
Алекса Шантић 

Гле, како је данак мио
    Како ли сунце злати!
Шарни лептир загрлио
    Листак руже умиљати;
      Кроз долину, гај
      Разл'јева се рај,
          Хај, хај!
      Разл'јева се рај!

По свјежини чистог зрака
    Слатке пјесме трепти глас,
А вјетрића јата лака,
    Миомирну носе слас';
      Кроз долину, гај
      Разл'јева се рај,
          Хај, хај!
      Разл'јева се рај!

Хајде, лане, хајде, миље,
    Да беремо шарни цв'јет!
Љубичицу, ружу, смиље
    Ставимо у један сплет;
      Кроз долину, гај
      Разл'јева се рај,
          Хај, хај!
      Разл'јева се рај!

Шантићеве песме 1893.